b'\n_START_ARTICLE_\nJosef Gabriel Rheinberger\n_START_SECTION_\nBiografi\n_START_PARAGRAPH_\nRheinberger fikk sin f\xc3\xb8rste orgelundervisning allerede i fem\xc3\xa5rsalderen, og to \xc3\xa5r senere hadde han l\xc3\xa6rt s\xc3\xa5 mye at han kunne tjene som organist i Vaduz. P\xc3\xa5 denne tiden gjorde han sine f\xc3\xb8rste fors\xc3\xb8k p\xc3\xa5 \xc3\xa5 komponere. Fra 1848 fikk han mulighet til \xc3\xa5 f\xc3\xa5 en mer formell undervisning i den n\xc3\xa6rliggende landsbyen Feldkirch. L\xc3\xa6reren hans var Philipp Schmutzer, som selv hadde f\xc3\xa5tt oppl\xc3\xa6ring i Praha og der blitt litt kjent med musikken til Johann Sebastian Bach, Wolfgang Amadeus Mozart og Ludwig van Beethoven. Etter r\xc3\xa5d fra komponisten Matth\xc3\xa4us Nagiller lot faren, som var i tjeneste hos fyrsten av Liechtenstein, s\xc3\xb8nnen f\xc3\xa5 dra til M\xc3\xbcnchen for \xc3\xa5 studere p\xc3\xa5 musikkonservatoriet der i 1851. Der fikk han Julius Joseph Maier, Johann Georg Herzog, Julius Emil Leonhard og Franz Lachner som l\xc3\xa6rere i tre \xc3\xa5r._NEWLINE_I 1859, bare 20 \xc3\xa5r gammel ble han l\xc3\xa6rer i pianospill ved konservatoriet i M\xc3\xbcnchen. Senere ble han ogs\xc3\xa5 l\xc3\xa6rer i musikkteori, og fra 1867 til sin d\xc3\xb8d i 1901 var han s\xc3\xa5 professor i orgelspill og komposisjon ved konservatoriet. Noen av hans elever var Engelbert Humperdinck, Ludwig Thuille, Ermanno Wolf-Ferrari og Wilhelm Furtw\xc3\xa4ngler. _NEWLINE_I 1867 giftet han seg med en tidligere elev som var blitt enke, Franziska von Hoffnaass. Hun skrev dikt, og han satte melodi til en rekke av dem.'